Mikloško, Jozef, poslanec NR SR (2013-12-16):
Aha, podpredsedníčka, budúca predsedníčka. Lebo keby sa Lojzo dostal k mikrofónu, možno by som sa už dnes nedostal k rozprave. Ja som sa už prihlásil dosť dávno, takže dovoľte pár poznámok k tomu. Všetci tu citujú heslo Reklama je navoňaná zdochlina. Treba povedať, že to vymyslel Arturo Toscani, marketingový šéf alebo reklamný fotograf Benettonu, a že jeho heslo s mnohými dôsledkami obehlo svet. Aj ja mám taký blog na SME-čku, ktorý bol silno čitateľný. Súvisí to s tým, že naozaj bez reklamy nedosiahnete nič, ale že existuje aj reklama veľmi tvrdá, neetická, reklama na lieky každý deň, lieky na antikoncepciu, chemickú, reklama na všetko. A reklama aj na pôžičky, ktorá skutočne beží aj v televízii, ktorá sa rozširuje na letáčikoch. Pred pár dňami som dostal do svojej schránky, škoda, že to tu nemám, lístoček, ako ľahučko, len na základe esemesky alebo na základe bezzáručnosti si môžme požičať bez ručenia, za b) je potom to, čo dnes tu vidíme. Tristoosemnásť exekútorov, to som nevedel, je skutočne veľa. Iste nemožno ich hádzať všetkých do jedného vreca. Určite mnohí z nich pôsobia pozitívne, dotlačia konečne ľudí, ktorí dlhodobo neplatia, k zaplateniu toho, najmä keď majú majetok a keď to majú napísané na všelikoho. Exekútori sú aj negatívni, ktorí to využívajú, zneužívajú, a o tých vlastne je teraz reč. Všetci cítime, že to nie je kóšer, že v tom treba urobiť poriadok. A teda to, čo tuná pán poslanec Hlina napísal, zníženie poplatkov, ktoré sú navrhované v tomto zákone, je prvým krokom, správnym, ale určite nie posledným. Situácia v tomto smere je podstatne zložitejšia. Na občanov sa valia sankcie, pokuty zo všetkých strán, často neúmerne veľké a neúmerne veľké našim platom, alebo ich platom a penziám. Takisto sa mi zdá, že poplatky za právne služby sú neúmerné vykonanej práci. Je to u súdov, sudcov, advokátov aj u notárov. Platí sa na základe toho, o čo sa jedná, poplatky teda nie sú úmerné práci, ale sume, o ktorú sa súdi. Napríklad rozvody sú tým pádom dobrým džobom. Ja som až tu pochopil, prečo Taliani hovoria, že rozvod, to je ruina obidvoch v Taliansku. A preto sa Taliani nerozvádzajú, ale sú tzv. separati, oddelia sa, rozvod nie je, nemusia nič platiť, alebo iba málo. Nikoho na to nenahováram, ale to, že aj súdy v súvislosti s rozvodmi, najmä keď sa jedná o majetky rozvedených, sú zlatou baňou, môžu byť zlatou baňou pre tých, ktorí sú okolo toho, to je pravdou. Taká celkom, by som povedal, hlúposť je tarifikácia rozhovorov na mobily. Prečo by nemohla byť aj minútová tarifikácia napríklad na parkovanie? Odídete 1 hodina 3 minúty, zaplatíte už za dve hodiny, a ten, ktorý tam hneď príde, tak isto platí aj tú druhú hodinu. Čiže to je jednoduché, ale doteraz na to nikto nezareagoval. Estekáčky, nedávno som dal premiérovi, myslím to bolo pred týždňom, otázku, nebola vylosovaná. Keď vám vyprší estekáčka, o pár dní dostanete pokutu, dnes je to už automatizované, ale keby ste dostali týždeň, dva týždne pred tým rovnaké upozornenie, že pozor, padá vám estekáčka, tak by sa to nestalo, bolo by to kultúrne, etické. Slušné poisťovne takto upozorňujú ľudí, keď nemajú niečo zaplatené a proste ľudia sa spamätajú. Nie je to vždy úmysel, často je to aj naozaj len nedostatok informácií, že človek to zabudne, na tie rôzne zloženky, ktorých je stále veľa. Takisto exekúcie napríklad domovákov. Tí si nikdy neprevezmú tie papiere k tomu, ale aj preto, že často menia po osemnástke svoje bydlisko, ale napriek tomu im to narastá. Potom, keď majú nárast za jeden lístok v trolejbuse 6 000 euro súdny poplatok, teda nie súdny poplatok, exekúciu, tak potom sa vlastne z toho ďalších desať rokov nevymotajú, pretože všetky, už aj keď pracujú, peniaze idú vlastne na toto. Nedávno ma niekto stopol zo Svätého Jura sem a povedal mi, že neprijal policajné oznámenie, lebo nebol doma. Napriek tomu, aj keď to nebolo podpísané, neprijaté, išiel do exekúcie. Tak neviem, či to je pravda, ja som ho žiadal, aby mi to podrobne napísal. Ešte mi to nenapísal, ale keď mi to napíše, určite to zverejním. Čiže je rôzna situácia, napríklad v distribúcii kníh. Vydavatelia sú chudáci a tiež to súvisí s tou exekučnou situáciou. Vaše knižky zoberú do komisie, capnú na to rabat 40 až 55 %, knihy nepropagujú a sú ticho a nepovedia vám väčšinou, či predali, nepredali. A platby, o tom sa ani vôbec nehovorí, snáď vtedy, keď tá firma padne do exekúcií. Ja som mal svojho času, aj ten prípad som tu, myslím, už čiastočne naznačil, ale proste bola firma KD Slovakia, vyhlásila bankrot, knihy nikomu nevrátili, ja som tam mal myslím 14 000 korún, je už 10 rokov tomu. Prišiel pán exekútor, volal sa Kozmon, to mi dnes napadlo to meno, dostal som od neho list, že firma má dostatok majetku a zaplatí mi všetky pohľadávky. Ale to bol prvý a posledný list od tohto likvidátora, exekútora. O pol roka, keď som sa začal o tom informovať, už exekútor neexistoval, všetko bolo uzavreté a vlastne on si iste honorár vyúčtoval, ale s ďalšími veriteľmi nula bodov. Opýtal som sa viacerých, takto to dopadlo. Pričom knihy sa presunuli iba majiteľovi, manželke do kníhkupectva a bolo to okej. No to je už veľmi dávno, ale takýto systém aj teraz tu beží. Ja som to už spomenul, keď tu bol minister financií, ale rýchlo to zopakujem, distribučná firma, existujúca, dlhuje 2,2 mil. vydavateľom za predanie knihy. Neplatia faktúry už dva roky. Trikrát zmenili majiteľa a znížili imanie temer na nulu, čiže nebude za chvíľu z čoho niečo platiť. A boli tam veľké peniaze predtým, a knihy majú a sú, len za knihy dlžia vydavateľom 1,6 mil. korún. Tie knihy sú v sklade a nechcú ich vrátiť, firma je v konkurze, vydavatelia, tí, ktorým je distribútor dlžný, musia 20 000 euro mesačne  platiť za sklad, za pracovníka, za exekúciu. Už je to takto pár rokov a všetko to stojí, nedá sa dopracovať práva v tomto smere. Čiže tu by exekútor mohol byť veľmi činný, aktívny a aj úspešný, lebo za tým je veľa vydavateľov, veľa práce, o práva ktorých sa nikto nestará. Záverom poviem iba to, že iste by bolo dobrým signálom, keby táto malá novela bola schválená. Neviem, či to, že to akurát pán poslanec Hlina navrhol, nebude červeným súknom, že ten zákon nebude schválený. Dúfam, že bude. Ja budem zaňho. Treba povedať aj to, už to povedal aj pán poslanec Zajac, že onedlho končí druhý rok mandátu tejto vlády. Isto vláda vie dobre o problémoch s exekúciou, ale iste aj to dobre vie, že čo sa sem predloží, to sa na druhý deň môže, alebo za týždeň, schváliť, a napriek tomu príslušný zákon, hoci jednoduchý, nebol predložený. Je otázka, že prečo? Možno, že teraz sa povie, že už taký zákon bude, ale treba upozorniť na to, že tá iniciatíva vznikla z opozície, a tak, ako hovoril poslanec Zajac, pri tom minimálnom zostatku seniorov, keby sa to tu nebolo spomenulo, tak by to pán minister spravodlivosti nebol asi dal. Seniori sú vďační, že to nakoniec prešlo. Ďakujem.